ไฟแนนซ์ทูเดย์
...สู้กันทุกเหลี่ยมมุมสำหรับการคัดสรรผู้อำนวยการธนาคารออมสินคนใหม่ แม้ว่า วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) จะมั่นใจว่าประสบการณ์เหนือคู่แข่งทุกราย แต่ก็ประมาท ธัชพล กาญจนกูล รองผู้อำนวยการธนาคารออมสิน ไม่ได้ เพราะประวัติก็ไม่ใช่ย่อยมาตั้งแต่เด็ก จบเตรียมอุดมห้องคิง จบบัญชีเกียรตินิยมอันดับหนึ่งจากจุฬาฯ ก็ถือว่าไม่ธรรมดา
4 ต.ค. 2555

...สู้กันทุกเหลี่ยมมุมสำหรับการคัดสรรผู้อำนวยการธนาคารออมสินคนใหม่ แม้ว่า วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) จะมั่นใจว่าประสบการณ์เหนือคู่แข่งทุกราย แต่ก็ประมาท ธัชพล กาญจนกูล รองผู้อำนวยการธนาคารออมสิน ไม่ได้ เพราะประวัติก็ไม่ใช่ย่อยมาตั้งแต่เด็ก จบเตรียมอุดมห้องคิง จบบัญชีเกียรตินิยมอันดับหนึ่งจากจุฬาฯ ก็ถือว่าไม่ธรรมดา
ขณะที่ ชาติชาย พยุหนาวีชัย รองกรรมการผู้จัดการ ธนาคารกสิกรไทย ก็มองข้ามไม่ได้ บุคลากรของกสิกรไทยถือว่าไปใหญ่ให้เห็นอยู่บ่อยๆ ไม่ว่าจะเป็น บุญทักษ์ หวังเจริญ จากกสิกรไทย ไปเป็นเบอร์หนึ่งธนาคารทหารไทย หรือจะเป็น ประสาร ไตรรัตน์วรกุล จากเบอร์หนึ่งกสิกรไทย ก็ไปนั่งเป็นผู้ว่าการธนาคารแห่งประเทศไทย (ธปท.) ในปัจจุบัน
...โครงการรับจำนำข้าวเน่าเละขึ้นทุกวัน ทั้งนักวิชาการไทยและเทศวิจารณ์ว่าเป็นโครงการยอดแย่ทั้งทุจริตและทำลายระบบตลาด แม้แต่ วีรพงษ์ รามางกูร ประธาน ธปท. คนกันเองของรัฐบาลยังออกมาวิจารณ์ว่า โครงการรับจำนำรัฐบาลจะทำรัฐบาลพัง
ทำให้ตอนนี้เหลือแต่รัฐบาลเป็นกระต่ายขาเดียวปิดหูหลับตาท่องเช้าเย็นว่า โครงการรับจำนำดี ชาวนาได้ประโยชน์ แต่บอกไม่หมดว่าที่ได้มากกว่าชาวนาก็คือนายทุนนักการเมือง ที่จำนำเจ๊งมากเท่าไรเงินยิ่งตกอยู่ในกระเป๋าตัวเองและพวกพ้องมากเท่านั้น
...หนี้สาธารณะเดือน ส.ค. 2555 เพิ่มทีเดียวกว่า 1 แสนล้านบาท ถือเป็นการรับขวัญ จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) คนใหม่ ต้องถือว่างานหนัก เพราะปี 2556 เป็นปีหนี้บานฉ่ำ คนที่ยิ้มหวานหนีไม่พ้นแบงก์พาณิชย์ตุนสภาพคล่องกว่า 1 ล้านล้านบาท ให้รัฐบาลกู้ไม่อั้น
...ธนาคารกสิกรไทย สนับสนุนแอนิเมชันสายพันธุ์ไทย “ยักษ์” จับตัวเอกของเรื่องใส่บัตรเดบิต และสมุดบัญชีเงินฝาก แถมให้ดอกเบี้ยแบบยักษ์ๆ 3.35% อีกด้วย